Klein meisie, groot hart - Plaaslik - Republikein
Tuesday, February 19th, 18:02:42
11 February 2019 | Plaaslik
Tanja Bause - Sy’s net 12 jaar oud, maar haar hart is groot, en haar toekomsplanne nóg groter.
Lelita Esterhuizen van Windhoek het drie jaar gelede met modelklasse begin.
Die eerste skoonheidskompetisie waaraan Lelita deelgeneem het, was Miss Spring 2018.
Hiertydens is sy in haar ouderdomsgroep as tweede prinses en mej. Fotogenies gekroon.
“Dít het haar laat kwalifiseer vir deelname aan Toddler & Tween of the World 2019 (TTTW19) op Klerksdorp, in Suid-Afrika,” vertel haar ma, me. Denita Rossouw.
Lelita benodig geld vir haar vervoer en ’n rok.
“Om net vir geld te gaan vra met 'n borgvorm leer kinders nie enige verantwoordelikheid nie. Hulle moet werk vir dit wat hulle wil hê. Daarom het ek vir Lelita gesê sy moet aan iets dink om fondse vir haarself in te samel. Sy sal lewenservaring opdoen en leer enigiemand kan vir geld vra, maar dit beteken baie meer as jy vir die geld werk en moeite doen,” het Rossouw gesê.
“Ek het besluit om geld vir die Have a Heart-stigting op Rundu (HAH Rundu) in te samel. My tannie is al jare lank daarby betrokke en elke keer as ek by haar gaan kuier, help ek haar met fondsinsameling vir die stigting,” het Lelita gesê.
“Daar is ook baie diere in die nedersettings wat swaarkry en die mense kan hulle nie veearts toe neem nie. Die kinders in die nedersettings verdien ook troeteldiere. Dis vir my baie hartseer dat hulle die diere nie medies kan versorg nie, hoewel hulle die diere baie liefde gee,” het Lelita gesê.
Die wenners van TTTW19 kwalifiseer om oorsee aan Little Miss Universe deelneem.
“’n Groot deel van die kompetisie behels liefdadigheid. Hoewel dit nie verpligtend is nie wil Lelita dit doen. Sy hou baie meer daarvan om te gee as om te ontvang,” het Rossouw gesê.
“Lelita droom ook daarvan om eendag die Mej. Wêreld-kroon terug Namibië toe te bring. Sy werk nou al aan haar droom,” het Rossouw gesê.
Tans hou sy haar met ’n koekiebak-projek besig. Bestellings kan by haar vir funksies, skoolsnoepies of sportdae geplaas word.
Van dié geld sal 10% aan HAH Rundu geskenk word.
Lelita se vriendin Danel du Toit (11), wat as Miss Spring 2018 gekroon is en ook aan die TTTW19-kompetisie gaan deelneem, gaan haar met haar fondsinsamelingsprojek bystaan.
Mense wat dié twee meisies wil ondersteun, kan op Facebook gaan loer na die bladsy “LelitaBlessingsPIF” om bestellings te plaas of skenkings te maak.